AfriForum dien kommentaar teen NGV by parlement in(Argieffoto: pixabay) Die burgerregtegroep AfriForum sê hy het sy kommentaar teen die “vernietigende wetsontwerp” oor Nasionale Gesondheidsversekering (NGV) Donderdag by die parlement in Kaapstad ingedien. Die organisasie het ook ŉ verteenwoordiger van die portefeuljekomitee oor gesondheid gevra om die datums en plekke vir die openbare deelnameproses te voorsien. AfriForum sê die regering – en spesifiek die gesondheidsdepartement – se baanrekord vir die besteding van belastinggeld en die bestuur van staatsbeheerde entiteite, is uiters swak. Die departement kan dus nie met meer as R446 miljard per jaar (dis wat AfriForum bereken NGV gaan kos) vertrou word om die gesondheidsorg van die hele land se mense te bestuur nie. Volgens die ouditeur-generaal (OG) se 2017-’18-ouditverslag word net meer as die helfte van die nasionale departementele begrotings aan die departemente van onderwys, gesondheid en openbare werke toegeken, asook vir die inwerkingstelling van sleutelprogramme om die gesondheid en welsyn van Suid-Afrikaners te bestuur. Tog toon dié drie departemente die swakste uitsette van alle departemente, het AfriForum gesê. Die provinsiale gesondheidsdepartemente het nóg swakker gevaar en is volgens die OG in ’n haglike toestand. Die algehele tekort wat provinsiale gesondheidsdepartemente vir dié tydperk getoon het, is R8,4 miljard. “Dit is dus duidelik dat verreikende ingryping in provinsiale gesondheidsdepartemente noodsaaklik is. Die NGV is egter nié die manier om dit te doen nie. Minister [van gesondheid] Zweli Mkhize behoort eerder sy aandag aan die regruk van die gesondheidsdepartement te wy,” het Natasha Venter, AfriForum se veldtogbeampte vir die NGV, gesê. “Dit sluit die aanstel en opleiding van bekwame mediese personeel, die opgradering van bestaande staatshospitale en -klinieke, asook die drastiese besnoeiing van ongemagtigde, onreëlmatige en verkwistende uitgawes in.” Venter het gesê die regering behoort versigtig te wees vir programme soos die NGV, aangesien dit meer druk op die reeds wankelende staatsgesondheidstelsel gaan plaas. “’n Aanvullende stelsel, waar mense kan kies om privaat gesondheidsorg te ‘koop’ as hulle dit kan bekostig, verlig juis druk op die staat se beperkte hulpbronne, wat in praktyk die vlak van gesondheidsorg vir almal behoort te verhoog. Ongelukkig is daar fundamentele gebreke in ons staatsgesondheidstelsel: wanbesteding en onverantwoordbaarheid. “Totdat dít opgelos word, gaan die land se gesondheidsorgstelsel siek bly. Belastingbetalers kan egter nie meer gedwing word om vir die regering se gebreke op te dok nie,” het Venter gesê.